孫生康祖從予海陵予薦之滁守趙叔明之門送以古詩
作者：孫應時
朝代：宋

paragraphs: 洙泗諸公游，參實少且魯。
誰知一貫學，其進乃甚武。
儒生多山野，此事亦已古。
儇儇細兒黠，往往車上舞。
後生識取舍，百不能四五。
子兮何爲者，獨行事踽踽。
嗟我離師友，歲月漸莽鹵。
子辱從之游，未必免聾瞽。
淮丞少官事，吏散日亭午。
藜羹共脫粟，本不計客主。
親年當喜懼，藥裹屬覼縷。
勞子辭我去，天寒無乃苦。
滁陽賢太守，豈弟民父母。
青山照城郭，廣厦庇風雨。
子往事佔畢，可但費樽俎。
窗明棐几浄，堅坐勿闚戶。
交情貴膽肝，師道在規矩。
何妨坐椎鈍，未可習媚嫵。
萬里須堅車，百步要彊弩。
書來說新功，吾其俟飛羽。